Ved folketingsvalget måtte SF'eren Özlem Cekic forlade Folketinget efter otte år som folketingsmedlem.

Nu bliver det et endeligt farvel til dansk politik, da hun har valgt ikke at genopstille til Folketinget.

Det oplyser hun på Facebook.

"Jeg skal ikke længere være politiker, men fortsat være politisk. Som politiker har jeg været med til at tage mange kampe og har holdt fast, når grundlæggende principper og værdier er blevet angrebet," skriver hun.

Ifølge Özlem Cekic selv er hun blevet opfordret til at genopstille i Københavns Omegns Storkreds i stedet for Holger K. Nielsen, der heller ikke genopstiller ved næste valg.

"Selvom det er en sikker SF kreds, og mine chancer for at blive valgt er utrolig gode, har jeg valgt at takke nej," skriver hun.

Det er Christiansborg og det politiske arbejde inden for murerne, der får skylden for Cekics farvel.

"Jeg er skuffet over Christiansborg. Jeg troede, at når man blev folketingspolitiker, så var det fordi, man ville gøre en forskel først og fremmest for danskerne. Og at politikerne havde mod til at kæmpe for sagen og ikke kun for karrieremulighederne for dem selv," skriver hun og tilføjer:

"I de 8 år jeg har siddet i Folketinget, har jeg insisteret på løsninger frem for ølkassetaler. Men desværre er Christiansborg en del af problemet og ikke løsningen."

Özlem Cekic vil nu i stedet bruge sin energi udenfor Christiansborg på at være 'brobygger', hvor hun blandt andet vil hjælpe kommuner og uddannelser med at få flere mønsterbrydere.

emma@altinget.dk